PARLAMENTUL ROMÂNIEI

	Comisia pentru agricultură, silvicultură, industrie alimentară şi servicii  specifice
	       Bucureşti, 17.06.2004

        Nr.24/284


RAPORT

asupra propunerii legislative pentru modificarea anexei nr.1 la Legea fondului funciar nr.18/1991, republicată, cu modificările şi completările ulterioare  


Comisia pentru agricultură, silvicultură, industrie alimentară şi servicii specifice a fost sesizată spre dezbatere şi avizare în fond cu propunerea legislativă pentru modificarea anexei nr.1 la Legea fondului funciar nr.18/1991, republicată, cu modificările şi completările ulterioare, transmisă cu nr.P.l.-X195 din 14 aprilie 2004 şi înregistrat sub nr.24/190/15.04.2004. 

La întocmirea raportului, Comisia a avut în vedere avizul Consiliului Legislativ, nr.199/10.02.2004 şi punctul de vedere al Guvernului.                

Propunerea legislativă are ca obiect de reglementare modificarea anexei nr.1 la Legea fondului funciar nr.18/1991, republicată, cu modificările şi completările ulterioare, în sensul calculării taxei procentuale pentru scoaterea definitivă din circuitul agricol a terenurilor situate în extravilan la valoarea acestora stabilită de evaluatori atestaţi şi stabilirea unei perioade de cel mult 2 ani pentru care terenurile pot fi scoase din circuitul agricol.

Propunerea legislativă pentru modificarea anexei nr.1 la Legea fondului funciar nr.18/1991, republicată, cu modificările şi completările ulterioare face parte din categoria legilor organice, potrivit prevederilor art.73 alin.(3) lit.m) din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul Gheorghe Predilă – consilier                       în Ministerul Agriculturii, Pădurilor şi Dezvoltării Rurale. 

La lucrările comisiei au fost prezenţi 33 de deputaţi, membri ai comisiei.

Propunerea legislativă a fost respinsă cu 32 de voturi pentru, înregistrându-se o abţinere, în şedinţa din         16.06.2004.


În urma dezbaterii, Comisia propune respingerea iniţiativei legislative pentru următoarele considerente:

1.   Calcularea în mod diferenţiat a taxei  pentru scoaterea din circuitul agricol a terenurilor extravilane nu încalcă principiul nediscriminării, prevăzut de art.16 alin.(1) din Constituţia României, întrucât, în funcţie de modalitatea dobândirii terenurilor pentru care se solicită scoaterea din circuitul agricol diferă şi modalitatea de aplicare a taxei procentuale.

2. Calcularea taxei pe baza valorii de circulaţie a terenurilor din zona respectivă, constituie un criteriu realist în determinarea preţului în cazul înstrăinării terenurilor agricole din extravilan.

Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.2 lit.m) din Regulamentul Camerei Deputaţilor, cu modificările şi completările ulterioare, este de competenţa decizională  a Camerei Deputaţilor.

